CELEX: 32019D0832
Language: bg
Date: 2019-05-22 00:00:00
Title: Решение (ОВППС) 2019/832 на Съвета от 22 май 2019 година за изменение на Решение 2012/392/ОВППС относно мисия на Европейския съюз по линия на ОПСО в Нигер (EUCAP Sahel Niger)

23.5.2019   
               
               
                  BG
               
               
                  Официален вестник на Европейския съюз
               
               
                  L 137/64
               
            
         РЕШЕНИЕ (ОВППС) 2019/832 НА СЪВЕТА
         от 22 май 2019 година
         за изменение на Решение 2012/392/ОВППС относно мисия на Европейския съюз по линия на ОПСО в Нигер (EUCAP Sahel Niger)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 42, параграф 4 и член 43, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 16 юли 2012 г. Съветът прие Решение 2012/392/ОВППС (1), с което беше създадена мисия на Европейския съюз по линия на ОПСО в Нигер в подкрепа на изграждането на капацитет на нигерските участници в областта на сигурността за борба с тероризма и организираната престъпност (EUCAP Sahel Niger).
                  
               
                     (2)
                  
                  
                     На 18 септември 2018 г. Съветът прие Решение (ОВППС) 2018/1247 (2) за удължаване срока на EUCAP Sahel Niger и ѝ определи референтна сума до 30 септември 2020 г.
                  
               
                     (3)
                  
                  
                     На 25 юни 2018 г. в заключенията си относно Сахел/Мали Съветът подчерта „значението на регионализацията на ОПСО в Сахел, с цел засилване според случая на гражданската и военната подкрепа за трансграничното сътрудничество, структурите за регионално сътрудничество – по-специално тези от Г-5 от Сахел, както и за капацитета и ангажираността на страните от Г-5 за преодоляване на предизвикателствата в областта на сигурността в региона“.
                  
               
                     (4)
                  
                  
                     На 15 февруари 2019 г. министърът на външните работи на Ислямска република Мавритания приветства предвиденото разполагане на EUCAP Sahel Niger в подкрепа на националните способности на Г-5 от Сахел и тези на Мавритания.
                  
               
                     (5)
                  
                  
                     На 18 февруари 2019 г. Съветът одобри съвместна гражданско-военна концепция за операциите за регионализация на действията по линия на ОПСО в Сахел.
                  
               
                     (6)
                  
                  
                     Решение 2012/392/ОВППС на Съвета следва да бъде съответно изменено.
                  
               
                     (7)
                  
                  
                     EUCAP Sahel Niger ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора за Европейския съюз,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение 2012/392/ОВППС се изменя, както следва:
            
                        1)
                     
                     
                        В член 3 се добавя следният параграф:
                        
                           „3а.   Освен това EUCAP Sahel Niger допринася, без да се засяга основният ѝ мандат в Нигер, за регионализацията на действията по линия на ОПСО в Сахел, като допринася за подобряване на оперативната съвместимост и координацията на силите за вътрешна сигурност на държавите от Г-5 от Сахел, както и чрез подкрепа за трансграничното сътрудничество, подкрепа на структурите за регионално сътрудничество и принос за подобряването на националните способности на държавите от Г-5 от Сахел. EUCAP Sahel Niger може да развива тези дейности при необходимост в държавите от Г-5 от Сахел, в съответствие със съвместната гражданско-военна концепция за операциите за регионализация на действията по линия на ОПСО в Сахел. За тази цел, с подкрепата като спомагателен фактор на Регионалната консултативна и координационна група, създадена в рамките на EUCAP Sahel Mali, мисията предоставя обучение, съвети и друга специфична подкрепа на държавите от Г-5 от Сахел, в рамките на своите средства и възможностите, при поискване от съответната държава и при отчитане на положението, свързано със сигурността. Комитетът по политика и сигурност се информира преди започването на нова дейност в нова държава от Г-5 от Сахел.“
                        
                     
                  
                        2)
                     
                     
                        В член 13, параграф 1 се добавя следната алинея:
                        „Референтната сума, предназначена за покриване на свързаните с EUCAP Sahel Niger разходи за периода от 1 октомври 2018 г. до 30 септември 2020 г., е в размер на 63 400 000,00 EUR.“
                     
                  
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 22 май 2019 година.
            
               
                  За Съвета
               
               
                  Председател
               
               C.B. MATEI
            
         
         
            (1)  Решение 2012/392/ОВППС на Съвета от 16 юли 2012 г. относно мисия на Европейския съюз по линия на ОПСО в Нигер (EUCAP Sahel Niger) (ОВ L 187, 17.7.2012 г., стр. 48).
         
            (2)  Решение (ОВППС) 2018/1247 на Съвета от 18 септември 2018 г. за изменение на Решение 2012/392/ОВППС относно мисия на Европейския съюз по линия на ОПСО в Нигер (EUCAP Sahel Niger) (ОВ L 235, 19.9.2018 г., стр. 7).